Et dårligt arbejdsmiljø er, hvis du bliver syg - fysisk eller psykisk - af at gå på arbejde. Hvis du begynder at få symptomer, skal du derfor kontakte din arbejdsmiljørepræsentant, som kan kortlægge de problemer, der er på arbejdspladsen.
Det fysiske arbejdsmiljø kan relativt hurtigt kortlægges, da det som regel er meget synligt og konkret, hvor arbejdsmiljøproblemerne er. Det kan f.eks. være for mange tunge løft eller ensidigt gentaget og statisk arbejde.
Det kan derimod være sværere at pege på en direkte årsag til, hvis du oplever, at der er et dårligt psykisk arbejdsmiljø på din arbejdsplads. Årsagerne kan være mange og er ofte komplekse.
Her er der ofte tegn som peger i retning af, at der på din arbejdsplads er et dårligt psykisk arbejdsmiljø. Tegnene kan være, at der er et øget antal sygemeldinger, dårlig kommunikation mellem de mennesker, der er ansat på din arbejdsplads, konflikter, mobning, stress og en stor medarbejder-udskiftning. Når du inddrager og drøfter dine overvejelser med din arbejdsmiljørepræsentant, kan der ske en mere systematisk kortlægning af problemet i samarbejde med ledelsen, så din arbejdsplads atter opfylder Loven om arbejdsmiljø.